གནས་ཚུལ་འདི་ལྟ་བུ་ལྷགས་སྐབས་སྤྱི་ཚོགས་ནང་སེམས་ཚོར་ཆེན་པོ་ཡོང་ངེས་པ་ཞིག་རེད་དེ།གཙོ་ཆེ་ཤོས་གནད་དོན་འདིའི་རིགས་གང་ཟག་སྒེར་པ་རེ་ཟུང་གིས་བྱས་པ་ལས་སྤྱི་ཚོགས་ཁྱོན་ཡོངས་ནས་བྱས་མེད་པ་དང།ད་བར་མི་ལོ་དྲུག་ཅུ་ལ་ཉེ་བའི་རིང་རྒྱ་གར་གཞུང་གི་ངོས་ནས་བཙན་བྱོལ་བོད་མི་རྣམས་ལ་རོགས་རམ་བླ་མེད་གནང་ཡོད་པ་དང།དེ་ཡང་ཤེས་ཡོན་གྱི་ཐོག་ནས་བོད་སློབ་འཛིན་སྐྱོང་ཚོགས་པའི་ཁྱབ་ཁོངས་སུ་གཏོགས་པའི་སློབ་གྲྭ་ཁག་གི་འགྲོ་སོང་ཡོང་རྒྱ་གར་གཞུང་གིས་བཏང་དང་གཏོང་བཞིན་ཡོད་པ་དང།ད་ལྟའི་སྲིད་སྐྱོང་ལས་ཐོག་དང་ཚོགས་གཙོ་ལས་ཐོག་གཉིས་ཀྱང་སློབ་གྲྭ་འདིའི་ཁྱབ་ཁོངས་ནས་འཚར་ལོང་བྱུང་བ་ཞིག་ཏུ་གྱུར་ཡོད།དེ་དང་དེས་མཚོན་པའི་གནད་ཡོད་མི་སྣ་མང་པོ་ཞིག་གསོ་སྐྱོང་བྱས་ཡོད་པ་མ་ཟད།ཝར་ན་མཐོ་སློབ་དང།བོད་ཀྱི་དཔེ་མཛོད་ཁང་སོགས་ཀྱི་འགྲོ་གྲོན་ཡང་རྒྱ་གར་གཞུང་ངོས་ནས་གཏོང་གི་ཡོད་ལ།གཞན་ཡང་རྒྱ་གར་གཞུང་གི་མངོན་གསལ་དང་མངོན་གསལ་མ་ཡིན་པའི་རྒྱབ་སྐྱོར་དེ་དག་ནི་འཛམ་གླིང་ཤར་ནུབ་ཀྱི་རྒྱལ་ཁབ་གཞན་སུ་གཅིག་དང་བསྡུར་ཐབས་མེད།